ક્રેકોવના ધ્વંસ પછી તરત જ, અને વૉરસોનો ઘેરાવ પૂરો થયો તેની પહેલાં, ગવર્નર્મેન્ટ જનરલ ઓફ પોલેન્ડમાં શસ્ત્ર વિભાગ શરૂ થઈ ગયો હતો, અને આર્મિની જરૂરિયાતો પૂરી પાડવા માટે યોગ્ય ઉત્પાદકો સાથે કોન્ટ્રેક્ટ કરવાના આદેશો બહાર પડી ચૂક્યા હતા. લશ્કરી રસોડામાં અને મોરચા પર વાપરી શકાય તેવા વાસણો રેકોર્ડ જેવા પ્લાન્ટમાં બનાવી શકાય તેમ હતા. સ્ટર્ન જાણતો હતો, કે નાઝી મેજર જનરલ જુલિઅસ શિન્ડલર શસ્ત્ર વિભાગના વડા હતા. “આ જનરલ શિન્ડલર, તમારા કંઈ સગા થાય છે?” સ્ટર્ને તેને આવો પ્રશ્ન પૂછ્યો હતો. ઓસ્કરે તો જવાબમાં તેને એમ જ કહેલું, કે એ પોતાના સગા થતા ન હતા. પરંતુ એ જવાબ એણે એ રીતે આપેલો, જાણે એ જનરલ સાથેનું તેનું સગપણ ખાનગી રાખવા માટે સ્ટર્નને કહેતો ન હોય!